અખાત્રીજનું હવે કમર્શિયલાઇઝેશન થઈ ગયું છે. છેલ્લાં ચારેક વર્ષથી જ્વેલર્સે આ ધાર્મિક તિથિને એ હદે પ્રમોટ કરી છે કે આટલી હદે આ તિથિ ક્યારેય પ્રમોટ નહોતી થઈ. મને યાદ છે કે હું નાની હતી ત્યારે પણ અખાત્રીજની કોઈ ખાસ તૈયારી અમારા ઘરમાં થતી નહોતી, પણ અખાત્રીજ જો નજીકમાં આવતી હોય તો સારાં કામ એ દિવસ પર મુલતવી રાખવામાં આવતાં અને અખાત્રીજના દિવસે એ કામ કરવામાં આવતાં. અમારી પહેલી કાર અખાત્રીજના દિવસે આવી હતી. ટીવીસિરિયલ અને ફિલ્મોનાં મુરત ખાસ અખાત્રીજના દિવસે કરવામાં આવતાં હતાં, જે પ્રથા હજી પણ જળવાયેલી રહી છે. હમણાં જ મારે કોઈની સાથે વાત ચાલતી હતી, જેમાં મને ખબર પડી કે આજે અખાત્રીજના દિવસે કંઈક ચાર-પાંચ સિરિયલ અને એટલી જ ફિલ્મોનું મુરત થવાનું છે. ગુજરાતમાં તો અખાત્રીજના દિવસે લગ્ન અને સગાઈ કરવા જેવી વિધિ માટે પણ મુરત જોવામાં નથી આવતાં. પહેલાં મુંબઈમાં પણ એવું જ હતું, પણ હવે અખાત્રીજનું મહત્વ મુંબઈમાં ઓછું થઈ ગયું છે.